Papersnake/gushiwen huggingface dataset:
长相思四首 其三
胡奎（元代）

长相思，江悠悠。洞庭木落三湘秋。梦中不识别时路，九嶷云黯苍梧树。

翠华南去不复还，双娥洒泪愁空山。五十哀弦雏凤语，鹧鸪啼处斑斑雨。

长相思，思转深。请以白玉璞，琢出相思心。三湘之水东入海，相思之心终不改。
苍松吟为缙云学博家迩可大兄作
张之澄（清代）

蔓草不独立，苍松无倚附。挺生山之阴，蟠结坚以固。

亭亭拂层云，湛湛浥零露。孤劲耐霜寒，凄清越朝暮。

荫可大千尺，材真庙廊具。上邀鹳鹤集，下委鹿豕聚。

偃仰风尘中，百年托贞素。非不甘栋梁，良师鲜所遇。

勿以老烟霞，无如识者顾。但恐摧作薪，竟为采伐误。
蒙文中县丞以诗送苦笋走笔六首为谢 其六
葛胜仲（宋代）

碧润那忧盛夏无，骈头聊取供斋枝。辟疆园暗新苍玉，未害青柯贯四时。
拟古五首 其五
郑元祐（元代）

委身竹素间，义理费考寻。巀嶪泰华高，浩瀚沧溟深。

涉之远无津，举之力难任。不如反诸己，求诸圣贤心。

成汤警日新，大禹惜寸阴。纷拿试屏绝，请鼓无弦琴。

因之忘肉味，太古寥寥音。
阌乡寓居十首。清溪
吴融（唐代）

清溪见底露苍苔，密竹垂藤锁不开。

应是仙家在深处，爱流花片引人来。
卜算子·青霄
曾廉（清代）

无路上青霄，空际垂修绠。四扇天门荡荡开，梦到惊旋醒。

未及授衣时，老鹤宵来警。玉宇琼楼怪早寒，瘦尽梧桐影。
晚春青门林亭燕集
耿湋（唐代）

都门连骑出，东野柳如丝。秦苑看山处，王孙逐草时。

欢游难再得，衰老是前期。林静莺啼远，春深日过迟。

落花今夕思，秉烛古人诗。对酒当为乐，双杯未可辞。
寄赵从之
周孚（宋代）

皖公城外佳山水，经岁登临亦快哉。未省曾逢玉蟾否，已应亲快石牛来。

洗空俗垢吾方羡，收尽诗材子始回。紫笋旧芽应好在，午窗春鼾正如雷。
病中遣兴作六言诗
徐大镛（清代）

水田十亩五亩，竹溪三湾两湾。猿鹤不能久待，问君何日买山。
读素问十六首
方回（元代）

凡火以水沃，无不立销灭。
龙火行雨中，沃水乃愈烈。
甚者则从之，不以寒治热。
后主先所因，神圣有祠诀。
竹枝词二首 其二
丁鹤年（元代）

水上摘莲青的的，泥中采藕白纤纤。却笑同根不同味，莲心清苦藕芽甜。
寄霅川刁殿丞十二韵
赵湘（宋代）

柳浑曾吟郡，中间遇牧之。
留连皆往日，寂寞偶多时。
物象应无改，轩车自有期。
忆山辞阙早，采药上官迟。
泽国閒堪赏，公堂静好窥。
扫苔红叶过，临水白蘋移。
树石秋供画，汀洲晓入诗。
讴谣渔父得，孤洁鹭鷥知。
笛外风含酒，楼中月照棋。
野田耕带雨，寒井汲和澌。
城郭烟霞近，人家橘柚垂。
会须寻此景，况与二公宜。
老去吟
邵雍（宋代）

吾今六十六，衰老何可擬。
志逮力不逮，人共知之矣。
蝶恋花 其一 黄牡丹，倬盦和师曾韵，叠韵报之
姚华（清代）

不信参差真象凤。巷陌华镫，照彻寒梅冻。一度寻春成断梦。

无双有二催归鞚。

洛谱呈身春藉重。绢妇辞多，叠韵花间送。春去未忘人影共。

罗衫尘壅金泥缝。
宫词
张公庠（宋代）

上番宫女卷帘时，闪闪寒雅拂晓啼。
缠索赭袍催进辇，紫宸门外报班齐。
木兰花慢 石君属为俞逸仙明府题“卧游图册”子
萧恒贞（清代）

甚丹青点染，莫淡远、似云林。看几叠浮岚，一湾晴渌，净涤尘襟。

而今。旧游何处，恁风光都向梦中寻。那用携筇著屐，空堂足写遐心。

登临。近水与遥岑。仿佛度山阴。问翰墨因缘，烟霞供养。

此福谁禁。沉吟。莫教轻读，怕风泉静夜作秋琴。除却少文同调，天涯更几知音。
戏作野兴六首 其五
陆游（宋代）

出户语邻叟，与卿同一愚。逢人即如旧，临事不胜迂。

发白花犹插，囊空酒亦沽。回思五十载，何处有荣枯。
和李子仪到山居
吴芾（宋代）

接得新诗喜有余，诗中字字说山居。
固知还舍方为乐，亦悟浮名总是虚。
无计林间闲放鹤，何时湖上静观鱼。
我心万事都无累，只欠归来得自如。
和叔子梅
张明中（宋代）

暖入孤根冷莫欺，冰魂幻出许多奇。
轻霜弄粉清无涴，淡月浮香暗自知。
莫管玉龙横吹晓，要陪鸾鉴巧妆时。
作诗换取梅花好，未必梅花肯要诗。
雨笠
许青麟（清代）

轻轻不畏风吹面，点点须防雨打头。名异云冠精结构，形殊雪帽密绸缪。

惯遮樵子来荒径，好护渔翁上钓舟。记否彼都缁撮咏，夫须妙制礼从周。
上元夕过赣寓城外清江寺漫兴八首 其五
李孙宸（明代）

袅袅清歌静夜闻，越吟楚调总难分。但凭羁思能消遣，便当霓裳度彩云。
舶上谣送伯庸以番货事奉使闽浙十首 其七
宋本（元代）

素馨华畔十八娘，炎云瑞露酌天浆。一日供厨三百颗，使君馆券莫支羊。
偈颂一百零一首
释慧性（宋代）

一即一切，一切即一。
拈青玉峡，向焦螟眼中。
撮大地来，如粟米粒。
会则事同一家，不会则知我受屈。
金刚随机无尽颂·法会因由分第一
释印肃（宋代）

祗园境最幽，太子施功周。
本心无住著，显法有来由。
读江介臣明府抚字灾黎道中即事诗，忆去岁走乱即和原韵
缪烜（清代）

民居寥落不成村，天道人心且莫论。我亦被兵几失路，一鞭残照过夷门。
芜城感旧二首 其一
许廷鑅（清代）

雷塘春尽草如烟，落拓江湖又一年。吟遍吹箫桥畔路，无人知有杜樊川。
对月
项安世（宋代）

少日曾相识，重来有故情。
殷勤前度月，依旧向人明。
扰扰魄生死，区区轮满盈。
何如长半掩，万古不西倾。
感恻
释绍嵩（宋代）

路入南云下，江回隔近村。
水深风浩浩，山远雾昏昏。
仰首羡飞鸟，流年只断魂。
客心兼暮色，感恻复何言。
狼三则
蒲松龄（清代）

其一
有屠人货肉归，日已暮，欻一狼来，瞰担上肉，似甚垂涎，随尾行数里。屠惧，示之以刃，少却；及走，又从之。屠无计，思狼所欲者肉，不如姑悬诸树而早取之。遂钩肉，翘足挂树间，示以空担。狼乃止。屠归。昧爽，往取肉，遥望树上悬巨物，似人缢死状。大骇，逡巡近视之，则死狼也。仰首细审，见狼口中含肉，钩刺狼腭，如鱼吞饵。时狼皮价昂，直十余金，屠小裕焉。缘木求鱼，狼则罹之，是可笑也。

其二
一屠晚归，担中肉尽，止有剩骨。途中两狼，缀行甚远。

屠惧，投以骨。一狼得骨止，一狼仍从。复投之，后狼止而前狼又至。骨已尽矣，而两狼之并驱如故。

屠大窘，恐前后受其敌。顾野有麦场，场主积薪其中，苫蔽成丘。屠乃奔倚其下，弛担持刀。狼不敢前，眈眈相向。

少时，一狼径去，其一犬坐于前。久之，目似瞑，意暇甚。屠暴起，以刀劈狼首，又数刀毙之。方欲行，转视积薪后，一狼洞其中，意将隧入以攻其后也。身已半入，止露尻尾。屠自后断其股，亦毙之。乃悟前狼假寐，盖以诱敌。

狼亦黠矣，而顷刻两毙，禽兽之变诈几何哉？止增笑耳。

其三
一屠暮行，为狼所逼。道旁有夜耕所遗行室，奔入伏焉。狼自苫中探爪入。屠急捉之，令不可去。但思无计可以死之。惟有小刀不盈寸，遂割破狼爪下皮，以吹豕之法吹之。极力吹移时，觉狼不甚动，方缚以带。出视，则狼胀如牛，股直不能屈，口张不得合。遂负之以归。

非屠，乌能作此谋也！

三事皆出于屠；则屠人之残暴，杀狼亦可用也。
寄端书记
释如珙（宋代）

青猿长短声，独自倚廊柱。
三际俱不来，一片冷泉水。
非唯无众生，无佛亦无己。
短句与长吟，遣兴适意耳。
半夜落霜华，日轮正卓午。
寥寥天地间，只有寒山子。
游灵济寺方丈酒边
陈著（宋代）

天画轩前酒一杯，爱閒能有几人来。
明朝又入深山去，安得如潮日两回。
和张文潜晚春 其四
徐积（宋代）

人事无如何，多于道傍草。但问酒有无，莫管老不老。
大风累日不止
邹浩（宋代）

昭平八月稻禾风，吹尽浮云露碧空。日月从今无障碍，光明照我入天中。
度筰
陆游（宋代）

翩翩翻翻筰受风，行人疾走缘虚空，回观目眩浪花上，小跌身裹蛟涎中。
汗沾两握色如菜，数乘此险私自怪。
九折元非叱驭行，千金空犯垂堂戒。
此身老大足悲伤，岁岁天涯忆故乡。
安得画船明月夜，满川歌吹入盘阊。
直钩吟
卢仝（唐代）

初岁学钓鱼，自谓鱼易得。三十持钓竿，一鱼钓不得。

人钩曲，我钩直，哀哉我钩又无食。文王已没不复生，

直钩之道何时行。
王应求出示蜀中山水障气势甚雄伟李巽岩题其
戴复古（宋代）

妙甚丹青手，能移造化功。
三川山水国，半幅画图中。
玉局人何在，铜梁路可通。
巽岩扛鼎笔，文与画争雄。
干荷叶·干荷叶
刘秉忠（元代）

干荷叶，色苍苍，老柄风摇荡，减了清香。越添黄。都因昨夜一场霜，寂寞在秋江上。
久雨书闷十四韵
孙一元（明代）

穷日闭茅屋，雨深境更清。
楯眉上行蚁，墙角卧空罂。
时序了长句，生涯终短檠。
回风抟野旷，新水涨柴荆。
入梦暮云碧，怀人秋藓生。
荒鸡啼远戍，山鬼啸空城。
衮衮风难定，悠悠事屡更。
关河成阻越，盗贼正纵横。
看剑哀歌咽，衔杯意气倾。
纪纲须汲黯，谏疏忆匡衡。
十载居南服，同时笑北伧。
鸑雏饥欲死，汗血老无名。
极目烟波阔，回头布褐轻。
誓将一竿去，吾欲弄沧瀛。
梅
释行海（宋代）

二分明月是扬州，况有春风在树头。
莫怪当年何水部，岁寒心事向谁愁。
西菩寺三题 其二
释居简（宋代）

本来无垢亦无尘，尘垢皆从洗处生。衮衮潢流湛华月，朣胧无夜不鲜明。
咏石榴诗
魏澹（隋代）

分根金谷里，移植广庭中。新枝含浅绿，晚萼散轻红。

影入环阶水，香随度隙风。路远无由寄，徒念春闺空。
席上音乐杂咏十首 其六 箜篌
朱诚泳（明代）

狂夫渡河死，丽玉独伤情。翻入梨园谱，都成堕泪声。
七月十二日夜登清心阁醉吟
杨万里（宋代）

小楼秋夜月明底，仰不见天惟见水。
岸巾独立四无人，白月青天伴杨子。
谁知横玉作秋声，一声吹尽九陌尘。
月轮半仄吾未睡，楼角风生凉杀人。
艮岳百咏 敷春门
李质（唐代）

帝力无私万国通，尚思寒谷待春风。欲将和气均天下，都在熙熙造化中。
病中 其二
张嗣垣（明代）

故态今无似，其如五不堪。日高暝子舍，夏至拥春衫。

病后诗情苦，潮来水味咸。亲交时问讯，裁报只空函。
读小弟诗有感，因口号以示之
吕温（唐代）

忆吾未冠赏年华，二十年间在咄嗟。

今来羡汝看花岁，似汝追思昨日花。
郊庙歌辞。蜡百神乐章。舒和
佚名（唐代）

经纬两仪文化洽，削平方域武功成。

瑶弦自乐乾坤泰，玉戚长欢区宇宁。
乞猫
林光朝（宋代）

宁可时时被鼠煎，狂猫一夜不成眠。
广南六月官军到，见说人家断火烟。
读二亲传
王天性（明代）

痛思不孝负恩深，读罢传文泪满襟。官薄曾沾三釜禄，养贫为却四知金。

鸾章无自承天宠，鹤发空劳教子心。此恨悠悠何处写，皋鱼终日泣风林。
世之咏物者采春花而落秋实余欲矫其失作冬果十咏 其二 橘
方一夔（宋代）

果绿景初好，花开日正寒。嚼香流玉瀣，分熟剪金丸。

淮枳标殊性，瓯柑并二难。无人徵包贡，蓬殿泪阑干。
感昔
陆游（宋代）

神女祠前猿夜鸣，相公溪上草初生。
重游惟有西窗梦，一点灯青梦不成。
过刘氏废圃阮生携酒共酌
刘崧（元代）

晨兴念良友，驾言向南坰。良友喜我来，相邀坐高亭。

兹亭岂无喜，疏井交碧青。云是豪盛时，昔人所营经。

绮罗日高回，花卉扬芳馨。十载事乃非，蔓草萦前棂。

独携一尊酒，言笑得暂停。缅思昔人意，光采如流星。

曷不适真趣，超然外骸形。如何累土木，徒使叹凋零。
颂古九首 其一
释梵言（宋代）

赵州老，对面人难晓。一归何处，青州布袄。金银琉璃，砗磲玛瑙。
孙元忠寄示种竹诗戏以二十篇答 其五
孔平仲（宋代）

幽偏得自怡，种竹交加翠。雨露之所濡，成长容何易。

叶密鸣蝉稠，啅雀争枝坠。客思回林坰，萧疏外声利。
齐天乐 其三 再叠韵
易顺鼎（清代）

废池乔木言兵倦，窥江久无胡马。故苑莺啼，荒邱虎踞，凭吊当年残霸。

东风似借。叹燕子光阴，又催春社。万感如云，诗痕梦影水边写。

烟光远欺梅冶。有旧家亭馆，裙屐妍雅。紫曲迷香，青帘买醉，趁取金尊共把。

歌翻白者。怕柔橹无声，山塘都哑。六柱吴船，听他渔女话。
唐合门挽诗三首
方回（元代）

异日烟霄梦，终身水竹居。
早交天下士，尽读世间书。
汉祚金刀末，江流玉树余。
兴亡较功罪，元不涉樵渔。
九日登紫阳山顶
齐翀（清代）

秋光瞩明远，翘彼紫阳山。紫阳绝攀跻，巘崿云汉间。

威夷蹯曲径，诘侧桧柏环。扪萝傍其隩，轮转随之湾。

迢递高峰上，前后相推扳。仰瞻天尺五，平看鸟飞还。

孤云浮禹阁，远霭郁仙关。下观乔木杪，商飙开芳颜。

六川逶迤到，双虹扬回澜。倒影浸城雉，万户一丸圜。

登临寄所思，而得开心顽。总计浮生内，能知几日闲。

婆娑嗟日暮，归途兴未删。
玉楼春（度宗愍忌长春宫齐醮）
汪元量（宋代）

咸淳十载聪明帝。不见宋家陵寝废。暂离绛阙九重天，飞过黄河千丈水。

长春宫殿仙璈沸。嘉会今辰为愍忌。小儒百拜酹霞觞，寡妇孤儿流血泪。
万州湖滩寄王夔州
查签（清代）

满目暮山平远，一池云锦清酣。
忽有钟声林际，直疑梦到江南。
满江红·人似梅花
李昴英（宋代）

人似梅花，峭玉立、岁寒风节。新圃辟、种梅千树，幻成南雪。池碎圃声荷捧雨，径涵秋影篁筛月。唤石君、错落坐庭前，红尘绝。嫌聒耳，?筝戛。慵著眼，俳优狎。但一觞一咏，放怀开阔。涌地池亭工掩映，擎天柱石觇施设。待枝头、金颗可调羹，休轻折。
结客少年场行
庾信（南北朝）

结客少年场。
春风满路香。
歌撩李都尉。
果掷潘河阳。
隔花遥劝酒。
就水更移床。
今年喜夫壻。
新拜羽林郎。
定知刘碧玉。
偷嫁汝南王。
高宗郊前朝献景灵宫二十一首
真宗（宋代）

奕奕灵宫，有严毖祀。
燔燎具扬，礼位既偾。
帝心肃祗，天步旋止。
对越在天，永膺蕃祉。
喜雨四首
张耒（宋代）

手种五色蕉，意待听秋雨。
南风扇旱日，破叶萎不举。
滂沱未终夕，绿润遽如许。
秋色入书帏，已觉青鸾舞。
人日立春呈元成进道二兄二首 其一
李光（宋代）

人日春风动琯灰，新年佳节并相催。金花巧向钗头见，和气潜随斗柄回。

青入池塘频梦草，暖生官阁易寻梅。相从便好携炉铫，乳面新来胜撇醅。
次梧州却寄永州使君
周朴（唐代）

随风身不定，今夜在苍梧。客泪有时有，猿声无处无。

潮添瘴海阔，烟拂粤山孤。却忆零陵住，吟诗半玉壶。
次韵陆务观编修新津遇雨，不得登修觉山，径
范成大（宋代）

雨後蟆颐山色开，玻璃江清已可杯。
绿荷红芰香四合，又入芙蓉城里来。
赠道士
卢楠（明代）

云静玉虚敞，霞明金阙深。郁罗栖祥烟，中有长生人。

饥餐琼玉英，渴饮华池津。不笑亦不言，绰约含天真。

为问此阿谁，浑沌即与邻。元始觌幽光，鸿蒙揖清氛。

暝坐合运会，扬眉倏千春。寄言下世士，寻兹入无垠。
县圃莲花方开同时木犀吐芳刘光远仙尉赋诗为
程公许（宋代）

季丰苦积阴，泥迳殊窘步。
彼姝水花红，媚此晴色暮。
邂逅小山桂，缠洗山掌露。
相携斋阁来，不著丹铅污。
杲之与黄香，胡为此同聚。
向来古锦九，散落不知数。
吟肠久荒涩，幽赏但默喻。
殷勤吴市仙，能供岩壑趣。
诗味淡愈佳，交情凝有素。
我愿同茑萝，得与长松附。
访汝厚善果寺
王世贞（明代）

客居兰若远，为尔特相寻。宦迹容颜在，离怀鬓发深。

暮生高殿角，春入古槐阴。更有弥天话，能淹不住心。
游岝崿山
刘过（宋代）

倦游华发老飘飘，意气依然在九霄。
努力尚能登岝崿，废诗那可寄参寥。
欹斜古寺云为屋，称由溪流石架桥。
安得柳间桃李动，丹青吾欲画生绡。
期徐道者不至
罗隐（唐代）

辽鹤虚空语，冥鸿未易亲。偶然来即是，必拟见无因。

霜霰穷冬令，杯盘旅舍贫。只应蓟子训，醉后懒分身。
次韵向君受感秋二首 其二
汪藻（宋代）

向侯拄笏意千里，肯为俗弹头上冠。何时盛之青琐闼，妙语付上乌丝栏。

日边人去雁行断，江上秋高枫叶寒。向来叔度傥公是，一见使我穷愁宽。
苦雨
韩淲（宋代）

阴阴天气恰如秋，雨密还稀不断头。积土纵横聚蚯蚓，败墙零断上蜗牛。

支颐习静犹成趣，搔首寻思只伴愁。安得雄风埽雌霓，满湖晴日弄扁舟。
劝学
荀子（先秦）

君子曰：学不可以已。

青，取之于蓝，而青于蓝；冰，水为之，而寒于水。木直中绳，輮以为轮，其曲中规。虽有槁暴，不复挺者，輮使之然也。故木受绳则直，金就砺则利，君子博学而日参省乎己，则知明而行无过矣。

故不登高山，不知天之高也；不临深溪，不知地之厚也；不闻先王之遗言，不知学问之大也。干、越、夷、貉之子，生而同声，长而异俗，教使之然也。诗曰：“嗟尔君子，无恒安息。靖共尔位，好是正直。神之听之，介尔景福。”神莫大于化道，福莫长于无祸。

吾尝终日而思矣，不如须臾之所学也；吾尝跂而望矣，不如登高之博见也。登高而招，臂非加长也，而见者远；顺风而呼，声非加疾也，而闻者彰。假舆马者，非利足也，而致千里；假舟楫者，非能水也，而绝江河。君子生非异也，善假于物也。(君子生 通：性)

南方有鸟焉，名曰蒙鸠，以羽为巢，而编之以发，系之苇苕，风至苕折，卵破子死。巢非不完也，所系者然也。西方有木焉，名曰射干，茎长四寸，生于高山之上，而临百仞之渊，木茎非能长也，所立者然也。蓬生麻中，不扶而直；白沙在涅，与之俱黑。兰槐之根是为芷，其渐之滫，君子不近，庶人不服。其质非不美也，所渐者然也。故君子居必择乡，游必就士，所以防邪辟而近中正也。

物类之起，必有所始。荣辱之来，必象其德。肉腐出虫，鱼枯生蠹。怠慢忘身，祸灾乃作。强自取柱，柔自取束。邪秽在身，怨之所构。施薪若一，火就燥也，平地若一，水就湿也。草木畴生，禽兽群焉，物各从其类也。是故质的张，而弓矢至焉；林木茂，而斧斤至焉；树成荫，而众鸟息焉。醯酸，而蜹聚焉。故言有招祸也，行有招辱也，君子慎其所立乎！

积土成山，风雨兴焉；积水成渊，蛟龙生焉；积善成德，而神明自得，圣心备焉。故不积跬步，无以至千里；不积小流，无以成江海。骐骥一跃，不能十步；驽马十驾，功在不舍。锲而舍之，朽木不折；锲而不舍，金石可镂。蚓无爪牙之利，筋骨之强，上食埃土，下饮黄泉，用心一也。蟹六跪而二螯，非蛇鳝之穴无可寄托者，用心躁也。(江海 一作：江河)

是故无冥冥之志者，无昭昭之明；无惛惛之事者，无赫赫之功。行衢道者不至，事两君者不容。目不能两视而明，耳不能两听而聪。螣蛇无足而飞，鼫鼠五技而穷。《诗》曰：“尸鸠在桑，其子七兮。淑人君子，其仪一兮。其仪一兮，心如结兮！”故君子结于一也。

昔者瓠巴鼓瑟，而流鱼出听；伯牙鼓琴，而六马仰秣。故声无小而不闻，行无隐而不形 。玉在山而草木润，渊生珠而崖不枯。为善不积邪？安有不闻者乎？

学恶乎始？恶乎终？曰：其数则始乎诵经，终乎读礼；其义则始乎为士，终乎为圣人， 真积力久则入，学至乎没而后止也。故学数有终，若其义则不可须臾舍也。为之，人也；舍 之，禽兽也。故书者，政事之纪也；诗者，中声之所止也；礼者，法之大分，类之纲纪也。 故学至乎礼而止矣。夫是之谓道德之极。礼之敬文也，乐之中和也，诗书之博也，春秋之微 也，在天地之间者毕矣。

君子之学也，入乎耳，箸乎心，布乎四体，形乎动静。端而言，蝡而动，一可以为法则。小人之学也，入乎耳，出乎口；口耳之间，则四寸耳，曷足以美七尺之躯哉！古之学者为己，今之学者为人。君子之学也，以美其身；小人之学也，以为禽犊。故不问而告谓之傲，问一而告二谓之囋。傲、非也，囋、非也；君子如向矣。

学莫便乎近其人。礼乐法而不说，诗书故而不切，春秋约而不速。方其人之习君子之说，则尊以遍矣，周于世矣。故曰：学莫便乎近其人。

学之经莫速乎好其人，隆礼次之。上不能好其人，下不能隆礼，安特将学杂识志，顺诗书而已耳。则末世穷年，不免为陋儒而已。将原先王，本仁义，则礼正其经纬蹊径也。若挈裘领，诎五指而顿之，顺者不可胜数也。不道礼宪，以诗书为之，譬之犹以指测河也，以戈舂黍也，以锥餐壶也，不可以得之矣。故隆礼，虽未明，法士也；不隆礼，虽察辩，散儒也。

问楛者，勿告也；告楛者，勿问也；说楛者，勿听也。有争气者，勿与辩也。故必由其道至，然后接之；非其道则避之。故礼恭，而后可与言道之方；辞顺，而后可与言道之理；色从而后可与言道之致。故未可与言而言，谓之傲；可与言而不言，谓之隐；不观气色而言，谓瞽。故君子不傲、不隐、不瞽，谨顺其身。诗曰：“匪交匪舒，天子所予。”此之谓也。

百发失一，不足谓善射；千里蹞步不至，不足谓善御；伦类不通，仁义不一，不足谓善学。学也者，固学一之也。一出焉，一入焉，涂巷之人也；其善者少，不善者多，桀纣盗跖也；全之尽之，然后学者也。

君子知夫不全不粹之不足以为美也，故诵数以贯之，思索以通之，为其人以处之，除其害者以持养之。使目非是无欲见也，使耳非是无欲闻也，使口非是无欲言也，使心非是无欲虑也。及至其致好之也，目好之五色，耳好之五声，口好之五味，心利之有天下。是故权利不能倾也，群众不能移也，天下不能荡也。生乎由是，死乎由是，夫是之谓德操。德操然后能定，能定然后能应。能定能应，夫是之谓成人。天见其明，地见其光，君子贵其全也。
临江仙·河山亭留别钦叔裕之
辛愿（金朝）

谁识虎头峰名客，少年有意功名。清朝无路到公卿。萧萧茅屋名，白发老书生。
邂逅对床逢二妙，挥毫落纸堪惊。他年联袂上蓬瀛。春风莲烛影，莫问此时情。
秋日杂感 其二
张綦毋（清代）

平原极目望，木落霜天高。四山猎火红，百兽争窜逃。

短后驰骏马，射虎南山坳。雕弓掣电开，矢发如风猋。

狐兔尽何益，无为多杀烧。取彼中山狼，归来充我疱。
赠张公子
汪由敦（清代）

懦术雍容讲艺时，卢前王后感心期。十年未脱诸生籍，一顾终惭国士知。

畏垒尚余他日泪，横山仍结故乡思。寒镫萧寺无人问，憔悴西华鬓欲丝。
滕勿斋内杨氏挽词
王柏（宋代）

忆昔登堂兮拜淑仪，小子丱角兮勤将携。
夫君念我兮力不遗，岁月滔迈兮鬓成丝。
西望紫翣兮清魂飞，椷哀千里兮空涟洏。
七十自寿八首 其七
郑用锡（清代）

朝簪久脱谢京华，击马阶前往事赊。自诩名山客著屐，欲将身世问乘槎。

鬓丝垂老浑如雪，枯木逢春笑作花。回首大罗天上事，红绫早啖剩零牙。
伏枕舟中作
吕时臣（明代）

楚魂招不得，哀怨此中多。
纤月回头失，疏星伏枕过。
榜人吹宿燎，曙犬吠惊波。
毒雾塞江海，劝公无渡河。
舟至常德出陆由辰抵沅书事三首 其二
曹伯启（元代）

兰澧分岐望芷沅，渡头杨柳欲飞绵。囊无薏苡防私论，茶有茱萸敌瘴烟。

心定渐忘行役苦，愁浓不觉岁时迁。从今暴殄为明诫，曾见山头火种田。
园蔬十咏·韭
刘子翚（宋代）

肉食嘲三九，终怜气韵清。
一畦春雨足，翠发剪还生。
又用看字韵酬赵仲永
王十朋（宋代）

红莲分幕忝同官，秋月扬辉并席看。句好湖山添秀气，谈清齿颊带微寒。
惜奴娇·我已多情
石孝友（宋代）

我已多情，更撞著、多情底你。
把一心、十分向你。
尽他们，劣心肠、一有你。
共你。风了人，只为个你。
宿世冤家，百忙里、方知你。
没前程、阿谁似你。
坏却才名，到如今、都因你。
是你。我也没星儿恨你。
至沓磊驿初见海水
刘崧（元代）

南海天光白，东洋水气昏。汐潮通浦口，涛浪漱山根。

浩淼涵千古，虚明汇众源。平生万里志，临眺豁飞翻。
栖真洞
赵汝唫（宋代）

幅巾洒松露，双袖抖衣尘。
可耐人间暑，来寻洞里春。
座分云骨冷，屐隐甃纹新。
鹤近清尊舞，如留欲去宾。
布袋赞
释了惠（宋代）

转脑回头，百般卖弄。滞货只些儿，尽力拽不动。吽吽，我不信得恁么郑重。
偈颂八十五首
释妙伦（宋代）

你是川僧，我是浙僧。
相逢相见，元似不曾。
因何今日成冤憎，不见道臭肉来蝇。
少年游
孙云鹤（清代）

红袖传杯，琵琶度曲，常记共清游。杏子香中，海棠花底，低按小梁州。

十年多少沧桑事，水逝与云流。引凤台空，弄箫人远，回首不胜愁。
濠乐
赵蕃（宋代）

韩悲沮洳居，贾叹寻常渎。
何似老庄周，逍遥一篇足。
偈倾一百六十九首
释智朋（宋代）

七佛前引，维摩后随。
但知逐队随邪，脚跟何曾点地。
冬日融州绝句
陈藻（宋代）

四只渔般叩板木，几家茅屋长儿孙。
天寒水浅江成路，地僻人稀郭赛村。
杂咏七言十首
刘克庄（宋代）

造物将如此老何，悬车以后稿犹多。
晋刘伶醉戏为颂，楚接舆狂偶作歌。
与昙秀师别垂二十年而后相会于金山作
晁补之（宋代）

诗笔多生习气牵，老来经呗亦随缘。
何妨偶入东坡梦，未害闲依北固禅。
万里波涛凭槛语，一山风雨并窗眠。
未甘白首尘埃地，更约相逢二十年。
送又玄周先生应辟
陈煇（清代）

把酒河桥独送行，春风此别若为情。布衣却起东山卧，京国争传北海名。

极浦寒潮迎去棹，清川斜日满重城。旧游白社成寥落，莫厌题诗慰后生。
山园小梅得疏影横斜水清浅暗香浮动月黄昏十四诗 其八
赵时韶（宋代）

万籁沉沉境寂寥，寻香不见过溪头。小奚摸索枝头笑，谁把明珠蓦地投。
华阳巾
文彦博（宋代）

华阳山相遗巾法，蜀国乌纱学制成。公厌貂裘今已久，定知野服称高情。
因见父老云东湖九百九十顷七十二溪故有是作
史浩（宋代）

东湖九百九十顷，七十二溪攒翠波。乞我扁舟任飘泊，却敲明月叫渔歌。
旅思
方岳（宋代）

索米长安鬓易丝，向来书剑亦奚为。
无诗传与鸡林去，有赋羞令狗监知。
两戒山河饶虎落，五湖烟水欠鸱夷。
喜无光范三书草，此段差强韩退之。
十日宋省斋有诗谓不及同登南山独步乌聊山
杨公远（宋代）

我辈登高崄更遥，闻君独步上乌聊。休嗟昨日浑无兴，须信明年尚有条。

节后黄花香未减，年高黑鬓雪偏饶。拂笺续罢新诗句，回首重阳越一朝。
过任城谒田直孺
刘挚（宋代）

古邑东风桃李残，故人高卧白云间。我知原子贫非病，谁识萧云志抱关。

相遇正逢春事晚，已衰难伴醉乡闲。卜邻惭愧当年约，依旧无钱买北山。
宿栖霞观
鲍当（宋代）

一宵会清境，不悟世间忧。
天共白云晓，水和明月流。
碧烟生藻井，红日映花楼。
顾我无道气，拂衣难少留。
明妃冢
湛汎（清代）

空恃朱颜惜饼金，独留遗恨到于今。琵琶一曲和番泪，芳草千年望汉心。

自是美人多命薄，非关天子不恩深。孤坟三尺丰碑在，环佩春风未易寻。
青玉案·红纱绿春风饼
党怀英（金朝）

红纱绿蒻春风饼。趁梅驿、来云岭。紫桂岩空琼窦冷。佳人却恨，等闲分破，缥缈双鸾影。
一瓯月露心魂醒。更送清歌助清兴。痛饮休辞今夕永。与君洗尽，满襟烦暑，别作高寒境。
斋中杂兴
陆游（宋代）

八十颓龄安所归？萧然终日掩柴扉。
清心始信幽栖乐，穷理方柴俗学非。
山果满筐猿食足，石泉通笕药苗肥。
衰翁莫道浑无事，扫叶归来又落晖。
送张轩民寺丞赴省试
苏轼（宋代）

龙飞甲子尽豪英，尝喜吾犹及老成。
人竞春兰笑秋菊，天教明老伴长庚。
传家各自闻诗礼，与子相逢亦弟兄。
洗眼上林看跃马，贺诗先到古宣城。
（伯父与太平州张侍读同年，此其子。
）
寄梅村山人 其一
毛直方（宋代）

古松树下昼阴寒，云亦何心去不还。却怪建州城里梦，一春多在湛卢山。
伯氏招燕京王敬哉饮
黄渊耀（明代）

避地来寻五柳居，閒谈国事重欷歔。天荒地老君身历，国破家亡我梦馀。

尘路浑如村酒浊，道心还与泛舟虚。凭君莫话金门好，事到渔樵百不如。
发舟寄湛用喈钟裴仙湛天石
陈恭尹（清代）

扶胥古渡水凄凄，雨后移舟望转迷。数口寄居秋草外，一身为客楚云西。

家无兄弟依良友，地夹河山畏鼓鼙。知己片言应不负，乱离妻子藉提携。
咏钱
徐夤（唐代）

多蓄多藏岂足论，有谁还议济王孙。能于祸处翻为福，

解向雠家买得恩。几怪邓通难免饿，须知夷甫不曾言。

朝争暮竞归何处，尽入权门与幸门。
寄题喻叔奇国傅郎中园亭二十六咏亦好园
杨万里（宋代）

金谷惟堪贮俗尘，辋川今复得诗人。
先生道是贫到骨，犹有山园斗大春。
读刘向传
李纲（宋代）

昼观书传夜观星，感愤陈辞出至诚。梓柱指明王氏切，优柔不断岂能行。
次韵君俞三诗时在山下
李复（宋代）

朝采南山薇，暮采南山蕨。
零霜百草腓，薇蕨行亦绝。
清溪有白石，欲煮朱可热。
故人在东山，幽桂安得结。
夜会李太守宅
于鹄（唐代）

郡斋常夜埽，不卧独吟诗。把烛近幽客，升堂戴接䍦。

微风吹冻叶，馀雪落寒枝。明日逢山伴，须令隐者知。
野步
陆游（宋代）

水生已抹堤，草长复侵路。
小蝶仍可怜，欲下却飞去。
桥西
刘克庄（宋代）

昔饮桥西岁月多，梨花深处待郎过。
垂鞭欲访湔裙约，奈此萧萧鬓雪何。
西山书馆植菊为邻豕所践
周权（元代）

耽书息世虑，种菊祛俗尘。閒携手中书，往访西家邻。

雨露分寸苗，书暇策我勤。无何彼艾豭，纵逸戕其真。

怀哉楚屈平，憔悴穷夕曛。荣枯固有数，怅然念芳芬。

信知洛中花，乃坏逸骥群。宁如拥肿樗，不夭匠石斤。

挟策嗟自误，亡羊监前因。所贵本根在，生意喜复信。

岁晚同襟期，而我及数君。采芝岂辞汉，种桃非逃秦。

摘英泛浊醪，孰非东篱人。
殢人娇
徐都尉（宋代）

小苑藏春，信道游人未见。花脸嫩、柳腰娇软。停觞缓引，正夕阳将晚。莺误入，蹴损海棠花片。只怅春心，当时露见，小楼外、曾劳目断。灯前料想。也肌心饱眼。从此去，萦心有人可惯。
点绛唇·冰雪肌肤
向子諲（宋代）

冰雪肌肤，靓妆喜作梅花面。寄情高远。不与凡尘染。玉立峰前，闲把经珠转。秋风便。雾收云卷。水月光中见。
送范律师往果州
灵一（唐代）

终南千古后，独尔继卿名。离障非今日，修因是几生。

乱峰寒影暮，深涧野流清。远客归心苦，难为此别情。
次韵白沙先生送李世卿二首 其一
张吉（明代）

一尊沧海上，喜共大崖君。至道伤多故，奇文到几分。

欲论真有得，端在屏虚闻。俗吏抛公案，逍遥弄水云。
和仲弟十绝
刘克庄（宋代）

懒窥户外问晴阴，静向窗前阅古今。
江国事稀聊袖手，钧天梦断久灰心。
许倩遣舟送花栽
洪适（宋代）

双舟十日涉长湖，瓷斛筠篮且百株。可喜石榴初变白，更惊玉茗不施朱。

临风含笑劳花使，映水分行拥木奴。装点园林娱杖屦，好来一醉倒金壶。
和寿州宋待制九题其一熙熙阁
梅尧臣（宋代）

初日照城楼，流晖及菌阁。
上收花雾红，下见春烟薄。
信美是殊邦，而淹佐时略。
自惭江外人，敢慕淮南作。
奉和君俞佳雪二首
韩维（宋代）

老来事事皆抛尽，惟独忧民尚有心。
深喜天公回气象，便同田父作讴吟。
缘何更得闾阎暖，恨不偏于垅麦深。
禅伯静中知我意，琅琅佳句玉其音。
偈颂九十三首
释梵琮（宋代）

打破虚空无缝，衲僧随处受用。
却因圣制入山，云北云南做梦。
城南杂咏二十首 石濑
张栻（宋代）

流泉自清写，触石短长鸣。穷年竹根底，和我读书声。
再用韵三首
裘万顷（宋代）

病僧行脚归来后，万事无心每闭寮。
日射竹窗风叶乱，烟凝香鼎篆纹消。
兰阳八景
陈淑均（清代）

水流天外海孤悬，幸有恩波及福泉。港小能容舟入口，帆低不碍石多拳。

斜风撑出涛三尺，细雨收来幅十联。赢得人装书画稿，满江都唤米家船。
闲情赋
陶渊明（魏晋）

初，张衡作《定情赋》，蔡邕作《静情赋》，检逸辞而宗澹泊，始则荡以思虑，而终归闲正。将以抑流宕之邪心，谅有助于讽谏。缀文之士，奕代继作；并因触类，广其辞义。余园闾多暇，复染翰为之；虽文妙不足，庶不谬作者之意乎。

夫何瑰逸之令姿，独旷世以秀群。表倾城之艳色，期有德于传闻。佩鸣玉以比洁，齐幽兰以争芬。淡柔情于俗内，负雅志于高云。悲晨曦之易夕，感人生之长勤；同一尽于百年，何欢寡而愁殷！褰朱帏而正坐，泛清瑟以自欣。送纤指之余好，攮皓袖之缤纷。瞬美目以流眄，含言笑而不分。曲调将半，景落西轩。悲商叩林，白云依山。仰睇天路，俯促鸣弦。神仪妩媚，举止详妍。

激清音以感余，愿接膝以交言。欲自往以结誓，惧冒礼之为愆；待凤鸟以致辞，恐他人之我先。意惶惑而靡宁，魂须臾而九迁：愿在衣而为领，承华首之余芳；悲罗襟之宵离，怨秋夜之未央！愿在裳而为带，束窈窕之纤身；嗟温凉之异气，或脱故而服新！愿在发而为泽，刷玄鬓于颓肩；悲佳人之屡沐，从白水而枯煎！愿在眉而为黛，随瞻视以闲扬；悲脂粉之尚鲜，或取毁于华妆！愿在莞而为席，安弱体于三秋；悲文茵之代御，方经年而见求！愿在丝而为履，附素足以周旋；悲行止之有节，空委弃于床前！愿在昼而为影，常依形而西东；悲高树之多荫，慨有时而不同！愿在夜而为烛，照玉容于两楹；悲扶桑之舒光，奄灭景而藏明！愿在竹而为扇，含凄飙于柔握；悲白露之晨零，顾襟袖以缅邈！愿在木而为桐，作膝上之鸣琴；悲乐极以哀来，终推我而辍音！

考所愿而必违，徒契契以苦心。拥劳情而罔诉，步容与于南林。栖木兰之遗露，翳青松之余阴。傥行行之有觌，交欣惧于中襟；竟寂寞而无见，独悁想以空寻。敛轻裾以复路，瞻夕阳而流叹。步徙倚以忘趣，色凄惨而矜颜。叶燮燮以去条，气凄凄而就寒，日负影以偕没，月媚景于云端。鸟凄声以孤归，兽索偶而不还。悼当年之晚暮，恨兹岁之欲殚。思宵梦以从之，神飘飘而不安；若凭舟之失棹，譬缘崖而无攀。于时毕昴盈轩，北风凄凄，炯炯不寐，众念徘徊。起摄带以侍晨，繁霜粲于素阶。鸡敛翅而未鸣，笛流远以清哀；始妙密以闲和，终寥亮而藏摧。意夫人之在兹，托行云以送怀；行云逝而无语，时奄冉而就过。徒勤思而自悲，终阻山而滞河。迎清风以祛累，寄弱志于归波。尤《蔓草》之为会，诵《召南》之余歌。坦万虑以存诚，憩遥情于八遐。
石湖怀老仙
吕江（宋代）

觅得宸奎扁，归寻农圃师。
湖山吴子国，花草范村诗。
步屦行春遍，纶巾带雨欹。
百年无此老，合配雪滩祠。
戏承君 其二
孔平仲（宋代）

越上荒山浪得名，如何开邑在彭城。飘萧云意迷秋日，索寞人心恋玉京。

花倚宫墙无限好，泉流古寺有馀清。尽芟野艾栽修竹，更听虞弦奏九成。
绿头鸭 湖上遇雪，再用前韵
张可久（元代）

胜花时。临风渺予思。厌春妍、红娇绿姹，铅花只恁轻施。湿模糊、难描树影，白＊＊、尽改松姿。裙溅冰泥。鞋翻粉印，浣纱人倦洗胭脂。青山老、丹移玉井，何处葛公祠。断桥外、频催画桨，误击琼枝。忆当年、阿苏小小，鸾箫能品参差。紫云娘、双歌献酒，绿蓑翁、独钓成诗。楼殿摇空，管弦作市，乐天有句寄微之。观未足，朱帘尽卷，情怕雨丝丝。谁呵手、戗金红上，装个狮儿。
陇州旅中书事寄李中丞
许棠（唐代）

三伏客吟过，长安未拟还。蛩声秋不动，燕别思仍闲。

乱叶随寒雨，孤蟾起暮关。经时高岭外，来往旆旌间。
永遇乐
佚名（元代）

忙里偷闲，闹中取静，利名休竞。有限光阴，无涯尘事，贪爱何时尽。

无情乌兔，催人早老，暗里换了绿鬓。此形骸、假合幻化，算来有甚凭准。

随缘度日，和光同尘，惹甚闲愁闲闷。富贵由天，荣华是命，休更劳方寸。

心中无事，眼前清净，俱是快活时景。你若待、般般称意，耐心且等。
龟兹闻莺
吕敞（唐代）

边树正参差，新莺复陆离。娇非胡俗变，啼是汉音移。

绣羽花间覆，繁声风外吹。人言曾不辨，鸟语却相知。

出谷情何寄，迁乔义取斯。今朝乡陌伴，几处坐高枝。
山中饮酒
陆游（宋代）

百屋堆金钱，万户封公侯；富贵人所羡，熟计终缪悠。
有酒君但饮，有山君但游，虽云亦梦事，要是胜一筹。
独醉新丰市，遗魂招马周；清啸苏门山，旷度交公休。
烂烂目如电，凛凛气愈遒。
骑鲸归东海，已矣吾何求！
喜招樵屋远归
释行海（宋代）

忆凤求麟最可怜，白头踯躅几山川。
尘昏泗水弦歌地，灰冷咸阳竹帛烟。
万里云霄曾放鹤，五湖风月满归船。
乾坤自有知音在，牙也何须便绝弦。
登楚州城望驿路十馀里山村竹林相次交映
李嘉祐（唐代）

十里山村道，千峰栎树林。霜浓竹枝亚，岁晚荻花深。

草市多樵客，渔家足水禽。幽居虽可羡，无那子牟心。
赠陈宗之
许棐（宋代）

六月长安热似焚，廛中清趣总输君。买书人散桐阴晚，卧看风行水上文。
种树
许景衡（宋代）

幽谷青青树，移根倩尔栽。祇疑荆棘地，不称栋梁材。

岂为岁寒改，稍看春色回。清阴惟海国，回首思悠哉。
自述和沈诚学壮游诗意
龚诩（明代）

先生卜筑江之皋，屋庐岁久浑无茅。薄田数亩书一束，耕耘诵读忘疲劳。

旁人笑我谋生拙，不道胸中蕴奇绝。几多明月与清风，一一难将向渠说。

年去年来春复秋，随宜无喜亦无忧。眼中富贵等蝼蚁，一点不使灵台留。

风雪行看岁寒至，破褐从教露双髀。待得春来生意回，还我一身和暖气。
和江亭春半
韦骧（宋代）

亭压长江气象雄，清明时节夕阳中。天边远嶂横深翠，花外馀霞没乱红。

鸥鹭飞鸣得閒趣，渔樵歌唱有淳风。谁能共向春光醉，穷达多忘学塞翁。
赠宋校书
李洞（唐代）

曾伴元戎猎，寒来梦北军。闲身不计日，病鹤放归云。

石上铺棋势，船中赌酒分。长言买天姥，高卧谢人群。
秋榜已揭不寐
王迈（宋代）

寒重难为坐，宵长可奈眠。
老天不解事，特地闰今年。
风助蛩声苦，霜和月色妍。
抱衾成百感，嚼句忆坡仙。
宿渔梁驿
蔡襄（宋代）

庭树疏疏河汉低，瓦沟霜白月平西。
寒鸦不奈单栖苦，落泊惊飞到晓啼。
早夏
贺铸（宋代）

吏役初无补，端令乐事妨。
不知春遂去，但爱日何长。
薄雨梅含核，温风麦擢芒。
须容退食暇，一枕梦吾乡。
偈颂一百四十一首 其八十八
释师范（宋代）

今朝九月九，谈禅不开口。若是陶渊明，攒眉便回首。

篱边黄菊正芬披，一枝两枝三枝四五六七枝。
手种芙蓉入秋盛开
方蒙仲（宋代）

闹蓝政自亦不恶，冷局由来未易知。
开又争他桃李分，何缘同得芷兰时。
吟叙
周昙（唐代）

历代兴亡亿万心，圣人观古贵知今。

古今成败无多事，月殿花台幸一吟。
金华道中送郑邴文东归
张羽（明代）

柳絮飞飞共语离，尊前会面定何时。
交情冷淡孤衷在，世味辛酸两鬓知。
春水乱滩船下疾，晓风残月酒醒迟。
湖边鸥鹭休相笑，破箧无钱只有诗。
仲夏过红桥阻雨次日寻幽至暮 其三
戴亨（清代）

葛衫朝觉爽，宿雨夜初还。溪涨来新鸟，云开见远山。

偶凭丞相圃，暂豁旅人颜。回首燕城内，风尘咫尺间。
过毛达可友给事览壁间旧诗次韵二首 其二
程俱（宋代）

黄华非不佳，寒澹每见少。萧萧亦无言，怀抱不自晓。

深嫌小桃夭，欲伴霜松矫。窥丛慰寂寞，时有南飞鸟。

主人真赏奇，灌植勤便了。徘徊傍东篱，高兴在尘表。

坐有白头生，临风百忧绕。
和答韩奉礼饷荔枝
梅尧臣（宋代）

韩盛人所希，四海馈名物。
韩复未疏予，分珍曾不一。
莆阳荔子未，皱壳红钉密。
存甘尚可嘉，本味固已失。
遥思海树繁，带露摘初日。
安得穆王骏，能置万里疾。
食豆荚
郑清之（宋代）

西风摵摵草虫鸣，万夹丛中诧瑞蓂。
煮啖快输儿女吻，燃萁不忍尚堆青。
秋村十二咏 其八 蛩语
成鹫（清代）

我家徒四壁，闭户不闻喧。深夜有虫语，幽人无所言。

细微通寂寞，亲切语寒温。会得希声理，知音许共论。
雨夜起行室中
陆游（宋代）

老疾逢秋体自轻，披衣暂起绕床行。
隙风不断灯将灭，檐雨如倾阶欲平。
鳏叟何尝愁枕冷，病夫未免待窗明。
拂书洗砚龟堂上，幽事谁知日有程？
送贵溪宗人淳赴汀州司副 其四
程敏政（明代）

离合纷纷几岁华，客中辛苦又移家。京城咫尺无由别，孤负清尊对菊花。
题黄主簿足轩
华镇（宋代）

枳棘久栖迟，新斋乐有馀。寻垣栽草木，疏沼引龟鱼。

外曲游尘世，情高适太虚。纷纷簿领退，满目尽琴书。
和无咎二首
张耒（宋代）

爱酒苦无阿堵物，寻春奈有主人家。
未容黄蜂酿成蜜，已怕恶雨不容花。
云间明月无可揽，海中蟠桃良未涯。
浮名误人不得脱，黑发减来那得加。
兴元府园亭杂咏·静庵
文同（宋代）

知动以为幻，既知即非静。
名庵以静者，无乃自起争。
为语庵中人，勿以静为病。
夜守王勉仲家宿酒数行为作此歌
刘子翚（宋代）

遥林带雪迷村疃，伶俜一马行无伴。
故人家住丁坂头，停骖邂逅成清款。
犯寒知我犹空腹，地炉然薪架红玉。
花瓷汤酒欲生香，竹外庖厨闻剁肉。
夫君不有中馈贤，咄嗟办此何神速。
酒酣意气悲荆棘，尚忆朱甍旧时宅。
豺狼得志竟何成，至今人骨如霜白。
乱离少有阖门在，漂荡俄惊五年隔。
数亩荒田已失耕，一间茅屋仍留客。
客情主意欢难尽，短腊穷冬春欲近。
明朝分手更愁人，且覆清觞莫留剩。
刘牧殿丞通判建州
梅尧臣（宋代）

平生交游少，海内寡与期。
识君且恨晚，一见已将离。
人言何嗟别，曾此非旧知。
借曰匪我旧，亦既接音词。
譬彼空林鸟，止息偶同枝。
忽有振翮去，尚尔鸣声悲。
我今临流送，安顾俗所为。
上南行十二首
方回（元代）

叶有义谓何，根有即叶有。
登岭问地名，强辨果是否。
我观松柏竹，青青黄落后。
叶有有此叶，可以观此守。
倦寻芳 送成容若扈从北行
严绳孙（清代）

凤城东去，一片斜阳，千里红叶。便不凄凉，早是凄凉时节。

云骢渐抛珠汗渍，桃花鞭影明灭。笑回头，有蒲萄酒暖，当垆如月。

算此去、金波正满，何处关山，玉笛吹裂。古镇黄花，看即满头须折。

扈跸长杨人自好，翠帷未惯伤离别。只归来，古奚囊、尽添冰雪。
拟涉江采芙蓉诗
陆机（魏晋）

上山采琼蕊。穹谷饶芳兰。
采采不盈掬。悠悠怀所欢。
故乡一何旷。山川阻且难。
沈思钟万里。踯躅独吟叹。
【双调】夜行船　送景贤回武林
汤舜民（元代）

花柳乡中自在仙，惹春风两袖翩翩。酒社诗坛，舞台歌榭，百年里几番相见。
【新水令】君家家近六桥边，占西湖洞天一片。柳阴蓝翠蔼，花气麝兰烟。
锦缆银鞭，一步步画屏画。
【胡十八】醉舞筵，歌扇。偎柳坐，枕花眠，生来长费杖头钱。酒中遇仙，
诗中悟禅，有情燕子楼，无意翰林院。
【离亭宴带歇指煞】珊瑚文采无机绚，珍珠咳唾冰花溅。霜毫锦笺，品藻杜
司空，褒弹张殿元，出落双知县。一襟东鲁书，两助西厢传，相看黯然。朝雨渭
城愁，夕阳南浦恨，芳草阳关怨。休言鸡黍期，谩结莺花愿。咱两个明年后年，
湖上吊苏林，花间觅刘阮。　赠玉莲王氏
玉立亭亭太华仙，间别来不记何年。云隔瑶池，尘飞沧海，谁承望又还相见。
【沉醉东风】仿佛在耶溪岸边，分明在太液池前。琼簪坠地轻，罗袜凌波浅，
胜华清赐浴温泉。微露浸浸翠钿钿，越显得香娇玉软。
【离亭宴带歇指煞】韩昌黎甜句儿多称羡，周濂溪美意儿常留恋。都则为凤
流自然，馨香胜喷水龙涎。花瓣巧攒珠蚌壳，藕丝细吐冰蚕茧。欺风弄缟衣，妒
月搏纨扇。三般儿可怜：叶老翠房空，波寒妆镜惨，粉淡芳容变。休将玉漏催，
且尽碧筒宴，多娇自勉。恁若许惜花的攀，我先将并头选。　赠凤台春王姬
赢女吹箫引凤凰，筑高台配会萧郎。前度相别，今番相见，还喜玉人无恙。
【风入松】开奁顾影试新妆，光艳射朝阳。羽衣似得霓裳谱，东风软舞态悠
扬。不似碧梧深院，全胜箫竹高岗。
【沉醉东风】也沮得李白吟成乐章，怎容他吕安题做门墙。九苞祥瑞姿，五
彩风流样，压东园旧日风光。春日迟迟春夜长，可知道一刻千金玩赏。
【离亭宴带歇指煞】想春容随处相寻访，检春工所事堪褒奖。最关情是几桩：
春色染莺花，春声谐凤管，春梦迷鸳帐。春透筵前绿蚁杯，春生被底红桃浪。多
管是东君主张，不容狂蝶乱追随，不许游蜂干絮聒。不愁杜宇闲悲怆。凭凌燕子
楼，弹压鸡儿巷。嘱付您知音的莫忘：消春闷尽盘桓，散春心任来往。
【双调】风入松　题马氏吴山景卷
十年踪迹走尘霾，踏破几青鞋。自怜未了看山债，先赢得两鬓斑白。登山屐
时时旋整，买山钱日日牢揣。
【幺篇】吴山佳丽压江淮，形胜小蓬莱。推蓝耸翠天然态，才落眼便上心怀。
但得仪容谈冶，何妨骨格岩。
【沉醉东风】朝云过蛾眉展开，暮云闲螺髻偏歪。玲珑碧玉簪，缥缈青罗带，
抵多少翠袖金钗。馋眼的夫差若见来，将馆娃移居左侧。
【离亭宴煞尾】李营丘曾写凤流格，苏东坡也捏疏狂怪。韶光荡来，探春人
车傍柳边行，贩茶客船从湖上舣，偷香汉马向花前蓦。笙歌步步随，罗绮丛丛隘。
三般儿异哉：胭脂岭高若舍身台，玛瑙坡宽如人瓮，珍珠池险似迷魂海。休言
金谷园，漫说铜驼陌，知音的自裁。待消身外十分愁，来看山头四时色。
题崇庆刺史常君殉节录
顾宗泰（清代）

初秋夜坐孤镫光，烈风雷雨来虚堂。正襟披诵殉节录，忠义郁勃淩清霜。

呜呼常君一儒士，杀身成仁不畏死。志行卓立由平生，仓卒赴难非偶尔。

钟英山岳生东辽，博涉经史当垂髫。谈诗击剑兼习射，酒酣英气干青霄。

一缕精诚见心术，填溢衷肠皆热血。题篇曾泣费敬侯，读史常怀周遇吉。

纵谭成败意气豪，抚膺太息苍天高。捧檄西充多惠政，三军给饷驰驱劳。

朝廷考最迁州牧，感激酬恩志益笃。逆酋反覆恣披猖，仓黄转掠木果木。

常君一怒发冲冠，慷慨应敌凭雕鞍。提刀见贼击且骂，厉声震野风号寒。

精灵奋发排海岱，荧惑欃枪三舍退。彼众我寡势不支，可怜被创身首碎。

战袍铁裂血模糊，此日伤心大丈夫。万民感动尽泣下，名留竹帛千秋俱。

天家旌忠立祠庙，忠魂常与日星耀。蜀江遗烈长如生，青史垂芳许凭吊。
题习齐先生扇上尽
陈深（宋代）

石垆修笪萧爽，水边老树槎牙。
气味与翁相似，岁寒长对苍华。
送谢夷甫宰馀姚县（馀姚，一作鄮县）
戴叔伦（唐代）

君去方为宰，干戈尚未销。邑中残老小，乱后少官僚。

廨宇经兵火，公田没海潮。到时应变俗，新政满馀姚。
过汉口
韩偓（唐代）

浊世清名一概休，古今翻覆賸堪愁。年年春浪来巫峡，

日日残阳过沔州。居杂商徒偏富庶，地多词客自风流。

联翩半世腾腾过，不在渔船即酒楼。
句 其二十九
徐俯（宋代）

乔公宅下路已没，皖伯峰前云未开。
送何都阃济南省亲至京还广
孙蕡（明代）

伊昔关河事征战，君家严君拥方面。
君拜元戎领大藩，虎旗耀日光于电。
北山之北南河南，鲸波虎垒相巉岩。
辕门上日开将阃，白马朱缨银作衔。
军中呼卢日向午，锦筵置酒夜击鼓。
龙潭降卒解西歌，翁源女儿学东语。
有时俘贼珠海头，海门六月如九秋。
牙旗挥天虎豹怒，霹雳迸火鱼龙愁。
银汉淋漓洗穹昊，严亲入觐承恩早。
角巾还第谁最高，君与君家兄弟好。
朅来宁亲东入齐，归舟一系蒋陵西。
莺花烂熳春如海，歌舞流连醉似泥。
蟾溪高彬故部曲，开宴斗门桥下屋。
宣州梨子鹅儿黄，吴姬指纤白如玉。
酒酣耳热悲故乡，孙蕡在座情更伤。
关河北去五千里，目断南天如许长。
秦淮水生风似雨，十辐蒲帆醉中举。
龙湾江口辞故人，小孤洲北失前侣。
知君第宅绕西湖，门对罗浮列画图。
梅花白白想犹昨，芦橘青青今有无。
三郎今年三十岁，平生与蕡最知己。
明岁春还若寄书，玉堂华馆西清里。
文宣王及其弟子赞
宋高宗（宋代）

室家壮年，无子则逐。
见于信吏，全齐之俗。
原本厥初，师言可复。
以学则知，揆之宜笃。
霜天晓角（金山吞海亭）
黄机（宋代）

长江千里。中有英雄泪。却笑英雄自苦，兴亡事、类如此。

浪高风又起。歌悲声未止。但愿诸公强健，吞海上、醉而已。
曼公书至，得山阴师死事信 其二
钱澄之（清代）

共羡吾师遇主知，五年车驾镇相随。边书忽到催朝急，密旨偏承下直迟。

血碧人间千载恨，柱摧天外九重悲。乘舆此日蛮荒外，左右颠危更仗谁！
海上访王子不值追会嘉禾道中斐然投作聊此志酬
王世贞（明代）

芳波初成绿，柔杨亦已荑。乘此嘉淑候，慨然效安期。

川涂虽绵邈，未获展光仪。前维悄然发，后舸日夜追。

朗曜隔浮阴，景风为我披。携手登巍堞，赠我以新诗。

彪毫等霞绚，溢齿若川驰。辨胜晷欲流，神王鬒不移。

斐然见狂简，余归将庶几。
金陵杂兴二百首
苏泂（宋代）

似玉如酥最有情，一香熏彻万愁醒。
多应无奈花相恼，故绕茶醾架底行。
溪上
宋祁（宋代）

溪上玩秋水，使人意自清。
烈烈回飚馀，鳞鳞夕浪生。
有鱼可垂饵，有蒲可芼羹。
況值新酒熟，鲑菜辛鹹并。
兴来命一樽，樽至壶自倾。
便值人间虑，浩然沧海情。
水调歌头·庚辰中秋，用坡仙丙辰中秋韵
杨葆光（清代）

楼阁最高处，秋水亘长天。剧怜江上明月，浩荡不知年。

但见圆江清澈，倘少琼浆玉液，何计却秋寒。千里共遥诉，疑在有无间。

对良夜，思远道，难能眠。有情最苦离别，难盼客中圆。

但愿杯中长满，更说坐中长醉，乐事到今全。问月寂无语，桂影独便娟。
元会诗五首
宋祁（宋代）

享运乐斯逢，多仪粲云展。
杂袭置萝图，禺卬瞻邃冕。
沿磩履行进，分墀珮声转。
夤极自成恭，欢馀还作抃。
即事 其一
梁炫（明代）

论交且勿笑陈馀，世态由来贵贱殊。陌上相逢不相识，匣中犹有旧来书。
松醪
范成大（宋代）

松风漱罢读离骚，翰墨仙翁百代豪。
一笑毡裘那办此，当年嵇阮尚餔糟。
句
章侁（宋代）

官中逐月催租税，不徵穀帛只徵银。
论语绝句 其二十七
张九成（宋代）

仁体从来大似天，事之方见失于偏。是何尧舜有为病，一或容心便不然。
挽叶无咎
孙应时（宋代）

偃室多宾客，周南隔岁年。
我穷甘悄悄，君义独悁悁。
病著心何壮，书来墨尚鲜。
含桃饷进节，一念卫悽然。
端阳日施缮部曾虞部邀游西山马上次韵
欧大任（明代）

联镳从画省，命赏陟烟岑。稍适林峦兴，因谐鱼鸟心。

开尊临水次，采药遍峰阴。员峤前期路，翩翩何处寻。
答宗人廉夜饮王氏池亭见怀
高启（明代）

遥闻池上酌，凉夜失炎天。
酒碧倾当竹，衣香坐近莲。
沿波人弄月，翻树鸟鸣烟。
座上谁相忆，唯应是惠连。
绮塍西园赏菊
秦瀚（明代）

篱菊殿秋芳，寒姿照山色。主人好护持，燕赏劳呼客。

幽轩坐清芬，迥与尘几隔。我况遗世徒，膏肓在泉石。

来订岁寒盟，招隐谢旃白。
古诗二首 其二
陈镒（明代）

峄阳有孤桐，岂愿材中琴。岁月倏以迈，坐阅霜雪深。

一朝偶制用，中存太古音。临风试新奏，妙协鸾凤吟。

但为以心听，何事铸黄金。
食冰
孔平仲（宋代）

又见颁冰出，曾看白雪收。清辉分积玉，爽气忽高秋。

尽室虽同享，吾亲独异州。淮南地卑湿，安得代兰羞。
瞻堂十景为大参徐公作 其二 玩月堂
胡应麟（明代）

南峰流素华，光彩荡林樾。胡床人未眠，玩此瑶台月。
浣纱庙
鱼玄机（唐代）

吴越相谋计策多，浣纱神女已相和。一双笑靥才回面，

十万精兵尽倒戈。范蠡功成身隐遁，伍胥谏死国消磨。

只今诸暨长江畔，空有青山号苎萝。
背道逐教偈
本净（唐代）

道体本无修，不修自合道。若起修道心，此人未会道。

弃却一真性，却入闹浩浩。忽逢修道人，第一莫向道。
魏三藏菩提流支在胡相国第译金刚经刻石拓本
姚鼐（清代）

佛在祗树园，当时说此经。须菩提跽前涕零，复有千二百五十人旁听。

草堂寺盛秦姚兴，鸠摩罗什天竺僧。译诸经品中，此经为大乘。

后有菩提流支来，世言可埒罗什才。侍中崔光为执笔，相国之第为之开。

别出译本劖崔嵬。自从西晋乱，震旦人最苦。是时佛法兴，经律遍中土。

大慈无力拯横流，象义犹能歆暴主。其閒暂废太平真君年，厥孙事佛俄加虔。

废者奉道希神仙，复者谄媚求福田。糜烂战斗峻刑网，穷饰寺庙开法筵。

太和以来既南渡，洛阳伽蓝起无数。胡后宫闱不可言，永宁佛图功最钜。

后胡国珍前冯熙，敬事释门皆后父。富贵已极忧死生，外戚无功谓神助。

译经更荐国珍死，作福宁非太后故。我闻佛法不可文字求，廓然无圣道最优。

天宫龙藏积万卷，纷纭律论谁穷搜。其中佛语魔语杂，埽除皮毛见正法。

章句文义若争巧，不二无言何处答。君不见胡后起自姑为尼，死入双灵寺内栖。

其始以此终亦此，妙义那知葱岭西。河阴朝士埋碧血，洛下宫闺生蒺藜。

祗有青山宗片石，留传绝域舍婆提。
送崔秀才二首
梅尧臣（宋代）

晨风无定巢，远寄鷡鹩枝。
天寒鼓翼健，粒食宁所窥。
大泽多群羽，翱翔各有时。
今子振衣去，焉能久迍羁。
至西昌知周栎园先生无恙且得手书
黎士弘（清代）

他乡惊喜君还在，痛定开函泪更流。万死才回明主顾，孤儿犹属故人收。

众中薄命谁能惜，意外微生荷独留。误尽闽南碑下客，无端北望哭西州。
苍梧谣 其九 周生意有所惑，作此戏之
梁德绳（清代）

猜。莫是春回燕亦回。沉吟处，几度费详推。
次洪漕韵二首
洪咨夔（宋代）

塞垣拥雪髑髅寒，多少将军博美官。
莫恨知心今世鲜，须知行道古来难。
时穷地狭何能舞，命好天高亦可鑽。
此理乘除应会得，梅边索酒笑相看。
青溪桥
王遂（宋代）

倬彼清溪兮山高水长，上承黟歙兮下接钱唐。
雨稍渐渍兮众流汤汤，家具舟楫兮商旅伏藏。
繄四海以为家兮何独困此一方，视已同溺兮用造舟以为梁。
顾一岁之一新兮岁旱则亡，眷令长之远虑兮不间雨暘。
晴日当空兮余备不忘，帝用时以安下民兮余敢不强。
虽倾余之囊橐兮使皆即乎康庄，彼虑如近忧兮令虽法而何伤。
公虽忧而民喜兮百世蒸尝。
湖口行
胡会恩（清代）

青青石钟山，凛凛湖口关。浔阳汇彭蠡，九派奔潺湲。

东南估客度江津，湖口新关愁杀人。乌逢艇子大于叶，朝去昏还两算缗。

江边怪石如刀戟，冲涛触船船寸坼。谁能冒险瞬息停，一任当关恣抑勒。

正税还兼杂税供，九税何曾入大农。一自新关移使者，棹歌声断月明中。
看花回
赵彦端（宋代）

端有恨，留春无计，花飞何速。槛外青青翠竹。镇高节凌云，清阴常足。春寒风袂，带雨穿窗如利镞。催处处、燕巧莺慵，几声钩辀叫云木。

看波面、垂杨蘸绿。最好是、风梳烟沐。阴重熏帘未卷，正泛乳新芽，香飘清馥。新诗惠我，开卷醒然欣再读。叹词章、过人华丽，掷地胜如金玉。
漂母冢
罗隐（唐代）

寂寂荒坟一水滨，芦洲绝岛自相亲。青娥已落淮边月，

白骨甘为泉下尘。原上荻花飘素发，道傍菰叶碎罗巾。

虽然寂寞千秋魄，犹是韩侯旧主人。
游宝积龙华诸寺至东山次方思道韵
欧大任（明代）

横浦多名胜，乘春到上方。岭云通佛栱，江日抱禅房。

城倚秦关壮，天连楚水长。绀园催暝色，钟磬隔微茫。
早起观雨余蛛网
姚勉（宋代）

嫩凉催读矮窗书，晓色初分恰雨余。
莫笑颓檐无活计，四边宝网挂真珠。
稽山行
陆游（宋代）

稽山何巍巍，浙江水汤汤，千里亘大野，勾践之所荒。
春雨桑柘绿，秋风粳稻香。
村村作蟹椴，处处起鱼梁。
陂放万头鸭，园覆千畦姜。
舂碓声如雷，私债逾官仓。
禹庙争奉牲，兰亭共流觞。
空巷看竞渡，倒社观戏场。
项里杨梅熟，采摘日夜忙，翠篮满山路，不数荔枝筐，星驰入侯家，那惜黄金偿。
湘湖蓴菜出，卖者环三乡。
何以共烹煮，鲈鱼三尺长。
芳鲜初上市，羊酪何足当。
镜湖滀众水，自汉无旱蝗。
重楼与曲槛，潋灩浮湖光。
舟行以当车，小繖遮新妆。
浅坊小陌间，深夜理丝簧。
我老述此诗，妄继古乐章；恨无季札听，大国风泱泱。
游隐静往反四首
陈造（宋代）

烟树云生若有无，行舆咿轧路盘纡。
小风弄雨晴还落，身在龙眠小墨图。
览镜
郑刚中（宋代）

短发不盈梳，年来半斑白。
吾今四十二，敢望能满百。
负郭苦无田，安居未成宅。
况复世路艰，国步日侵迫。
未必松楸旁，常得看书册。
区区抱短见，贫贱中外隔。
寄此乡国间，踪迹亦如客。
览镜酒杯空，浩歌天地窄。
芭蕉雨 雨中种芭蕉
董元恺（清代）

草帝擅名幽谷。却移来种向、阑干曲。过雨秋容新沐。

一任风里题笺，天边挂绿。

点点盈阶断续。似恨潇湘独。怯初寒怕著、蕉丝服。

闲徙倚、恁无聊，为谁捲尽芳心，千重似束。
谒莱阳二姜先生祠 其一
胡蔚（清代）

浩气神明在，孤忠史册存。墓田沧海远，云木敬亭昏。

死亦全臣节，生犹哭主恩。还闻魏冰叔，直笔洗烦冤。
封龙十咏 其一 龙耳峰
安熙（元代）

奇峰千仞高，突兀倚天表。神龙几何年，俛首效苍峭。

我行费跻攀，坐睨寒木杪。放怀聊极目，巳觉尘寰小。

尚恨世累拘，未许谢纷扰。会有赏心人，相期拾瑶草。
题文与可墨竹·并叙
苏轼（宋代）

故人文与可为道师王执中作墨竹，且谓执中勿使他人书字，待苏子瞻来，令作诗其侧。与可既没八年而轼始还朝，见之，乃赋一首。

斯人定何人，游戏得自在。
诗鸣草圣余，兼入竹三昧。
时时出木石，荒怪轶象外。
举世知珍之，赏会独予最。
知音古难合，奄忽不少待。
谁云死生隔，相见如龚隗。
桃源忆故人
欧阳修（宋代）

莺愁燕苦春归去。寂寂花飘红雨。碧草绿杨岐路。况是长亭暮。

少年行客情难诉。泣对东风无语。目断两三烟树。翠隔江淹浦。
入城寓榻开元
陆游（宋代）

羸僮倦马困长堤，借榻禅房日未西。
熟睡觉来闲隐几，庭楸阴转乳鸦啼。
梅花十绝追和张文潜韵 其十
王之道（宋代）

花前倾步溅狂澜，花外扶疏竹数竿。带雪精神清更好，冰肌元惯朔风寒。
题一山寄迹卷
尹台（明代）

请息朱弦唱，听我一山吟。绮甍绣户围碧草，王孙第宅何深沉。

黄金为涂丹雘错，赤玉垂栊摇珠箔。罗帷不捲春风回，黄鸟啼断青林阁。

嗟君何处得一山，乃在曲台飞榭窈窕间。芙蓉巘崿媚虚牖，翡翠岩壑标重寰。

云烟閟缥缈，水石纡潺湲。莲洞之中老仙伯，题以寄迹悬轩颜。

君有高才异凡俗，奇篇秀句纷盈椟。半亩恨违碧野居，一蓑欲挂苍林卧。

期骖白鹿戏嵩阳，思跨青牛出函谷。古来贵胄多仙俦，岂必蓬巷殊华屋。

一山何在君神游，虽名寄迹同真求。蓬壶近接九丘岛，弱水不隔三神洲。

虹屐迢遥捐峻峤，风帆咫尺停安流。君乎无忘此佳意，超驾云气行八州。
答友问
白居易（唐代）

大圭廉不割，利剑用不缺。当其斩马时，良玉不如铁。

置铁在洪炉，铁消易如雪。良玉同其中，三日烧不热。

君疑才与德，咏此知优劣。
小疾
张镃（宋代）

风雨溪山数宿，归来尽有佳晴。
小疾何妨隐几，隔窗娇听莺声。
题压波阁
释德洪（宋代）

雪玉在躬贤令尹，江山约束入宏规。惊波溅岸凭陵□，杰阁控云弹压之。

雾敛尘清闲纵目，蜂争蚁分想当时。邦人准拟朱栏外，安著他年惠爱碑。
历游三山大悲诸寺
鲍之钟（清代）

山深趣不穷，寺古荒亦妙。我来值秋晚，霜叶红如烧。

径曲遂幽寻，峰明宜远眺。坡陀上下竺，历落东西庙。

白塔出青林，红亭围碧沼。苍黄非一状，岩壑各争峭。

崦外递钟声，云中闻语笑。兴余留不尽，佳处求其要。

返景入空林，濛濛子规叫。
尾犯 江乡无聊，买鲈作鲙，颇动归思，乃谱此解
吴茝（清代）

西风弄暝。又思引横塘，早催霜信。白波徐动，鲜鳞跳网，渡头人等。

故乡小别，羲住季鹰归艇。趁携筐、买向江边，日斜红树风定。

食谱而今须订。比彫胡味较胜。正雪松酥腻，细斫并刀，玉花低映。

奈莼丝秋老，只悄和、蜀姜风韵。尽一箸、解得清馋，酒边滋味重省。
秋夕偕仁常汎舟慧上人适至同饮候月
范景文（明代）

秋游宜净侣，忽漫却逢僧。韵朗人堪画，言清齿漱冰。

月光从水起，酒力仗茶胜。懒醉通禅意，学参转葛藤。
题吴先生山居
刘得仁（唐代）

先生此幽隐，便可谢人群。潭底见秋石，树间飞霁云。

山居心已惯，俗事耳憎闻。念我要多疾，开炉药许分。
颂古一百首
释智愚（宋代）

雪老门高儿女盛，又能情重贵天伦。
把家干蛊虽相似，也有贪杯落草人。
黄梅五首
陈师道（宋代）

冉冉梢头绿，婷婷花下人。
欲传千里信，暗折一枝春。
水调歌头·南极寿星现
梁大年（宋代）

南极寿星现，佳气蔼庭除。谁为绛人甲子，为我一轩渠。恰喜亥成二首，还庆阳来七日，和气渐舒徐。敬为图南祝，一瓣问兴居。傲松筠，抚龟鹤，乐蓬壶。斑衣戏舞，春满兰玉正森如。却忆杜陵老子，因羡碧山学士，茅屋换银鱼。何似温柔地，丝竹伴琴书。
桐庐道中书事
程俱（宋代）

一星熠熠初尚微，俄顷满天如灼龟。溪流黯黮四山黑，怒芒当灼唯太白。

举头仰书天漫漫，飞星纵横绝河汉。新月未高不可见，终夜起坐发三叹。
闻侄儿应昆昨始发蒙走笔赋此兼贻示后生
林大春（明代）

眉山苏老泉，廿七始奋发。晚得孟子书，疑义心与折。

一朝振文名，名公亟称绝。怀中挟二雏，飞鸣向天阙。

何况方盛年，及兹更超脱。譬彼春空云，徐开吐明月。

心灵岂厌迟，闷极闻偏悦。但愿式如金，试彼磨针铁。

庶几亢吾宗，免教堕阀阅。
艾轩先生侍郎挽词四首
林亦之（宋代）

绣衣曾出黄梅岭，金印还游红药阶。
勋业至今人道说，幽怀长是在空斋。
仙都山
吴说（宋代）

佳住从来说鼎湖，兹游直欲到清都。
参天玉箸千寻许，堕地金莲十丈无。
江观便思眠一柱，海山今喜识方壶。
直须买取鹅溪绢，要画沧洲水墨图。
寄题黄应亨东明斋二首
刘子翚（宋代）

青藜不复来人世，好学如君自少双。
赖有羲和鞭日毂，晓红常照读书窗。
寄杨隐岩二首 其一
萧立之（宋代）

终日垂帷一卷书，隐岩名字满江湖。何时见子华阴道，拍手西风下蹇驴。
句
王中立（宋代）

醉袖舞嫌天地窄，诗情狂压海山平。
苏幕遮
周紫芝（宋代）

老相邀，山作伴。千里西来，始识庐山面。爱酒杨雄浑不管。天与邻翁，来慰穷愁眼。

似惊鸿，吹又散。画舸横江，望断江南岸。地角天涯无近远。一阕清歌，且放梨花满。
小圃即事四首 其三 李花耀月
释居简（宋代）

练帨新裁衬缟衣，暝云垂地拥瑶姬。自知素洁难谐俗，只赴梨花淡月期。